สารหนู คืออะไร
สารหนู (Arsenic มีสัญลักษณ์ว่า As) เป็นแร่ธาตุที่ไม่จำเป็นต่อร่างกาย และเป็นโลหะหนักที่เป็นพิษต่อร่างกาย มีอยู่ในแหล่งน้ำธรรมชาติ หรือ ในดิน คนนำมาใช้เป็นยาพิษ ยาฆ่าแมลง ยาฆ่าวัชพืช และในอุตสาหกรรมบางชนิด เช่น อุตสาหกรรมแก้ว นอกจากนั้น ยังพบได้สูงในควันบุหรี่อีกด้วย

เมื่อได้รับพิษจากสารหนูในระยะเฉียบพลัน อาการที่พบได้ คือ คลื่นไส้ อาเจียน ปวดท้อง ท้องเสีย ถ้าได้รับในปริมาณสูงมากทันทีจะมีอาการชาตามปลายมือปลายเท้า กล้ามเนื้อเป็นตะ คริว และอาจเกิดอาการช็อก และเสียชีวิต (ตาย) ได้ แต่ถ้าได้รับในปริมาณน้อยแต่สะสมเป็นเวลานาน อาการที่พบได้เช่น ผิวหนังขึ้นผื่นผิดปกติโดยเฉพาะที่ฝ่ามือ ฝ่าเท้า อาการจากระบบประสาทผิดปกติที่เรียกว่า กลุ่มอาการทางสมอง (Encephalopathy) อาการจากกล้ามเนื้อหัวใจทำงานผิดปกติ (เช่น หัวใจเต้นผิดจังหวะ ความดันโลหิตต่ำ หัวใจล้มเหลว) และเป็นสารก่อมะเร็ง ที่มีรายงานก่อให้เกิดมะเร็งได้หลายชนิด เช่น มะเร็งผิวหนัง มะเร็งกระเพาะปัสสาวะ และมะเร็งปอด


อนึ่ง การวินิจฉัยมีสารหนูในร่างกายสูง หรือ พิษสารหนู วินิจฉัยได้จากการตรวจหาค่าสารหนูในปัสสาวะที่เก็บใน 24 ชั่วโมง ซึ่งค่าปกติ (อาจแตกต่างกันได้ในแต่ละห้องปฏิบัติการ) คือ น้อยกว่า 25 mcg/L (Microgram/litre) และค่าสารหนูในเลือดซึ่งค่าปกติจะน้อยกว่า 1 mcg/L ร่วมกับอาการผู้ป่วย และประวัติการบริโภค หรือ การสัมผัสสารหนู
17.เภสัชวิทยา Pharmacology,12.อายุรศาสตร์ (อายุรศาสตร์) - Internal Medicine